Microsoft Surface Earbuds er lige om hjørnet

Micrososoft Surface Earbuds, der blev annonceret helt tilbage i oktober sidste år, er dukket op i en ansøgning til Federal Communications Commission, FCC. Det er et ret godt tegn på, at hovedtelefonerne er ved at være klar til lancering.

Ansøgningen afslører ikke meget, vi ikke vidste om Surface Earbuds i forvejen, men den rummer dog den (sparsomme) manual til hovedtelefonerne. Dokumentet forklarer hvordan de parres med mobiltelefonen og viser også, hvordan hovedtelefonerne betjenes – se illustrationer herunder.

Surface Earbuds er smækfyldt med funktioner, men har ikke aktiv støjdæmpning, hvilket får prislappen på 250 dollars (1.700 kroner + dansk moms) til at høj ud, sammenlignet med konkurrencen. Det er samme pris som eksempelvis Apple Airpods Pro sælges for i USA.

Microsoft oplyser af hovedtelefonerne har op til 24 timers batterilevetid i samarbejde med opladeræsken. De understøtter Spotify og har Office 365-integration, hvilket gør det muligt at indtale eksempelvis Word-dokumenter. Der er også en oversætter-funktion indbygget i hovedtelefonerne.

Microsoft har endnu ikke bekræftet at Surface Earbuds kommer til Danmark, men det forventes. Her kan du læse mere om hovedtelefonerne.

Federal Communications Commission, FCC, er et amerikansk standardiseringsorgan, der varetager og regulerer radio- og tv-frekvensfordeling.

Microsoft Surface Earbuds er lige om hjørnet